Loonooreenkoms by Eskom bereikVakbondverteenwoordigers het die ooreenkoms Dinsdagmiddag onderteken. (Foto: Eskom/Twitter) Weke lange loononderhandelings tussen Eskom en vakbonde by die Sentrale Bedingingsforum – wat die land die afgelope ruk boonop in fase 6-beurtkrag gedompel het – is op ŉ einde. Die metaalwerkersvakbond Numsa, die mynwerkersvakbond NUM en Solidariteit het Dinsdag Eskom se aanbod van ŉ 7%-loonverhoging aanvaar. Numsa en NUM het aanvanklik ŉ verhoging van 12% geëis, ver bo inflasie, terwyl Solidariteit 5,9% namens sy lede geëis het. Vakbondverteenwoordigers het die ooreenkoms kort gelede onderteken. Numsa, NUM & Solidarity union leaders signing the 7% wage agreement with a rep from #Eskom pic.twitter.com/4RTJxio5iN — LUYOLO MKENTANE (@luyolomkentane) July 5, 2022 Eskom het kort ná die ondertekening gesê benewens die 7%-verhoging sluit die ooreenkoms ook ŉ verhoging van R400 per maand in die behuisingstoelaag in. Die minister van openbare ondernemings, Pravin Gordhan, het verlede week ingegryp en vakbonde het Vrydag na die onderhandelingstafel teruggekeer om ŉ oplossing vir die dooiepunt te bereik. Dít nadat talle Eskom-werkers verlede week met ŉ onwettige staking by verskeie van die reeds sukkelende kragvoorsiener se aanlegte begin het. Diegene wat nie aan die staking deelgeneem het nie, is toegang tot die persele verbied. Eskom het kort daarna aangekondig dat hy weens die staking gedwing word om die beurtkragfase waaraan Suid-Afrikaners onderwerp word, selfs verder te verhoog. William Mabapa, algemene sekretaris van NUM, het vroeër vanmiddag gesê indien beurtkrag nou opgeskort word, sal hy die kragvoorsiener om verskoning vra. “As daar geen beurtkrag is nie, sal ek ŉ brief aan Eskom skryf en verskoning aanteken. Indien beurtkrag egter voortduur, sal ek nie verskoning vra nie,” het Mabapa gesê en bygevoeg dat beurtkrag reeds jare lank – ook voor die staking – in werking gestel is.